Na podlagi določil 28. in 71. člena Statuta Zavoda za zdravstveno zavarovanje Slovenije Statut Zavoda za zdravstveno zavarovanje Slovenije (Uradni list RS, št. 87/01 in 1/02 - popr.) izdaja generalni direktor Zavoda za zdravstveno zavarovanje Slovenije

**SPREMEMBE IN DOPOLNITVE NAVODILA ZA IZVAJANJE 78.A ČLENA ZAKONA O ZDRAVSTVENEM VARSTVU IN ZDRAVSTVENEM ZAVAROVANJU**

1. **člen**

Navodilo za izvajanje 78.a člena Zakona o zdravstvenem varstvu in zdravstvenem zavarovanju (št. 0072-22/2014-DI, z dne 16.06.2014, in št. 0072-22/2014-DI/2, z dne 30.11.2015) se spremeni tako, da se:

v točki **2.** **KROG OSEB, ZA KATERE VELJA 78.a ČLEN IN IZJEME**, pod **A) Krog oseb**:

1. v drugi alineji prvega odstavka za številko 104 doda besedilo ˝»**in 119**«.
2. v tretji alineji prvega odstavka besedilo ˝040 in 103˝ nadomesti z besedilom ˝040, 103 in 120˝.
3. na koncu drugega odstavka za številko 104 doda vejico ter besedilo »**119 in 120**«.
4. **člen**

To navodilo prične veljati 01.10.2017.

Številka: 0072-22/2014-DI/3

Datum: 20.09.2017 Generalni direktor

 Marjan Sušelj, univ. dipl. psih.

Datum objave v e-gradivih:

**OBRAZLOŽITEV k dopolnitvi točke 2:**

V skladu s členom 11(1) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (UL L št. 166, z dne 30. 4. 2004; v nadaljevanju Uredba), velja za osebe, za katere se uporablja ta uredba, zakonodaja ene same države članice. To pomeni, da se oseba v določenem obdobju lahko vključi v obvezna socialna zavarovanja le v eni državi članici, ne glede na to, da ima pravno razmerje, ki je podlaga za zavarovanje, lahko elemente, ki se navezujejo na dve ali več držav, ali pa oseba delo opravlja v dveh ali več državah. V novem Pravilniku o obrazcih prijav podatkov o pokojninskem in invalidskem ter zdravstvenem zavarovanju, zavarovanju za starševsko varstvo in zavarovanju za primer brezposelnosti so za ta namen določene nove šifre zavarovalnih podlag iz naslova samozaposlitve in družbeništva, in sicer: zavarovalna podlaga 119 – samozaposlitev v drugi državi članici EU ter zavarovalna podlaga 120 – družbeniki družb v drugi državi članici EU, ki so poslovodne osebe.

Pravna podlaga za samozaposlene in družbenike družb v drugi državi članici EU, ki so poslovodne osebe, je tako v 5. oziroma 6. točki 15. člena ZZVZZ in 11. členu Uredbe. Uredba v 4. členu nadalje tudi določa da imajo osebe, za katere se uporablja ta uredba, enake pravice in obveznosti po zakonodaji vsake države članice, kot državljani te države članice (načelo enakega obravnavanja).

Ker se v skladu z 78. a členom ZZVZZ zavarovancem iz 4., 5., 6., 7., 8., 11., 12., 13., 14. in 20. točke prvega odstavka 15. člena ZZVZZ ter njihovim družinskim članom (razen družinskim članom iz 2. točke pod a) ter 1. in 2. točke pod b) prvega odstavka 20. člena ZZVZZ), v času, ko nimajo poravnanih obveznosti plačevanja prispevkov, zadržijo njihove pravice do zdravstvenih storitev in denarnih dajatev (nadomestilo plače za čas začasne zadržanosti od dela ter potni stroški) iz naslova obveznega zdravstvenega zavarovanja, se le-te zadržijo tudi zavarovancem, ki so zavarovani po podlagi zavarovanja 119 in 120, saj gre za zavarovanje po 5. oziroma 6. točki 15. člena ZZVZZ, zato je bilo potrebno razširiti krog oseb, za katere velja 78. a člen.